recursal/SuperWikiNEXT-32B huggingface dataset:
**דנה אברמוביץ'** (נולדה ב-1994) היא עורכת וידאו, יוצרת טלוויזיה ותסריטאית ישראלית.

ביוגרפיה
--------

אברמוביץ' נולדה ב-1994 באזרבייג'ן ועלתה עם הוריה לישראל כשהייתה בת שנה, בת יחידה להוריה ודים ואירנה. היא גדלה בבית שאן, עד גיל 4 דיברה רק רוסית. הוריה היו מתכנתים. בצבא שרתה כעורכת וידאו ביחידת ההסרטה הב"ט.

בגיל 21 עברה לגור בתל אביב. היא נרשמה לתואר ראשון דו־חוגי במתמטיקה וקולנוע באוניברסיטת תל אביב אך אחרי חודש פרשה מהמתמטיקה ונשארה רק עם לימודי הקולנוע. היא סיימה תואר ראשון בבית הספר לקולנוע ולטלוויזיה על שם סטיב טיש בפקולטה לאמנויות ע"ש יולדנה ודוד כץ באוניברסיטת תל אביב ב-2019.

קריירה
------

אחרי הצבא ובמהלך הלימודים באוניברסיטה הייתה עורכת וידאו עצמאית. בשנים 2016–2018 ערכה את התוכנית "DIY עם יואב וליאון", ב-2017 ערכה את התוכנית "נכנסים לארון" גם היא עם יואב וליאון.ב-2020 ערכה את התוכנית "הקופסה" עם השניים.

בנוסף ערכה סרטים קצרים ביניהם "כמו כוכבים בחוץ" של עינב ניצני, "הברווז" בבימוים של יעל רוזנטל ומוסטפא קאדח, ו"טריטוריה" של אלמוג פרחי ולידיה מורוזוב.

ב-2020 יצרה וכתבה את הסדרה "סובייצקה" כחלק מפרויקט הגמר של לימודי הקולנוע באוניברסיטת תל אביב. הרעיון של אברמוביץ' לסדרה זכה באירוע הפיצ'ינג שנערך בסיום מסלול תסריטאות באוניברסיטה. הסדרה נבחרה לפיתוח על ידי תאגיד השידור הציבורי ״כאן״, הופקה על ידי "ארצה הפקות" ושודרה בכאן 11 באוגוסט 2023 ובוימה על ידי ענת סטלינסקי. הכתיבה והבימוי זכו לשבחי הביקורת.

קישורים חיצוניים
----------------

* אתר האינטרנט הרשמי של דנה אברמוביץ'
* דנה אברמוביץ', ברשת החברתית אינסטגרם
* "טראומת העלייה עדיין חקוקה אצלי בדם" - ראיון עם דנה אברמוביץ' ב-103fm - 10 באוגוסט 2023
* פרק #779 – דנה אברמוביץ׳ עושה סובייצקה - Geekonomy - 20 -‏ בספטמבר 2023
* דנה אברמוביץ', ברשת החברתית אינסטגרם

* דנה אברמוביץ', במסד הנתונים הקולנועיים IMDb (באנגלית)

הערות שוליים
------------

1. 1 2  רותה קופפר, "כל משפט של האמא הסובייטית שלי יכול להפוך לעלילה שלמה", באתר כלכליסט, 13 באוגוסט 2023
2. ↑  תמה ספיר, ‏הקומדיה הזו על העלייה הרוסית הפכה להפתעה הטלוויזיונית של העונה, באתר גלובס, 21 בספטמבר 2023
3. 1 2  Geekonomy - פרק #779 – דנה אברמוביץ׳ עושה סובייצקה, באתר Geekonomy, ‏2023-09-20
4. ↑  דנה אברמוביץ', באתר www.ishim.co.il
5. ↑  סובייצקה WHO?, באתר www.tau.ac.il
6. ↑  אילן קפרוב‏, "סובייצקה": הגאווה של הסדרה במורשת ובגיבוריה מכסה על הפגמים, באתר וואלה!‏, 10 בספטמבר 2023
7. ↑  תתכוננו כי לאנשי הדור השני לעלייה מברית המועצות יש הרבה מה לומר, באתר www.israelhayom.co.il, ‏30 ביולי 2023
8. ↑  רועי אבן, ‏"סובייצקה" היא קול חשוב בטלוויזיה, ולא רק בגלל המוצא שלה, באתר ‏מאקו‏, 13 באוגוסט 2023
9. ↑  "סובייצקה": הסדרה שמביאה את קולם של העולים מברית המועצות, באתר אייס, 30 ביולי 2023
סוג של פינצה אוסטרית
**פינצה** (בקרואטית ובסלובנית: **Pinca**; גם **Pogača**, **Sirnica** או **Pinza** או בגרמנית: **Osterpinze**) הוא מגוון של לחמי פסחא.

מאפיינים
--------

פינצה מקורו בקרואטיה, סלובניה ובאוסטריה. הוא פופולרי במיוחד באיסטריה, מערב קרואטיה בחלקים של נפת טריאסטה ובאזור ההיסטורי של דלמטיה, במחוז גורישקה בסלובניה, הליטורל הסלובני, דרום אוסטריה וגוריציה באיטליה .

תיאור
-----

זהו כיכר לחם מתוק עם סימן צלב עליו, אשר מגולף בסכין לפני האפייה, בצד העליון של הכיכר.

מנהג
----

פינצה נאכל כדי לחגוג את סוף התענית, כי הוא מכיל ביצים רבות. יחד עם ביצי הפסחא, פינצה נשאר המרכז של ארוחת הבוקר המשפחתית של חג הפסחא באזורים שבהם הוא נאכל. באזורים עירוניים זה יותר ויותר הפריט היחיד שנלקח למיסת חג הפסחא לברכה, ולעיתים קרובות ניתן לאורחים כסמל לאיחולים טובים.

קישורים חיצוניים
----------------

ויקישיתוף מדיה וקבצים בנושא **פינצה** בוויקישיתוף
* פינצה באתר Istrianet.org
* *Steirische Osterpinze – Görzer Pinze.* Rezept und Bild der steirischen Osterpinze, steirische-spezialitaeten.at
* *Triester Osterpinze »La Bomboniera«.* Rezept einer Triester Osterpinze der traditionsreichen Pasticceria »La Bomboniera«, falstaff.at.

הערות שוליים
------------

1. ↑  Heinz Dieter Pohl: *Die österreichische Küchensprache. Ein Lexikon der typisch österreichischen kulinarischen Besonderheiten (mit sprachwissenschaftlichen Erläuterungen)*. Praesens-Verlag, Wien 2007, ISBN 3-7069-0452-7, (*Studia interdisciplinaria Ænipontana* 11), S. 109
2. ↑  Datenbank zur deutschen Sprache in Österreich
3. ↑  Eintrag in ostarrichi.org
**יוסף ממן** (1947 – 12 באוקטובר 1973) היה חייל שנהרג במלחמת יום הכיפורים, בעל עיטור המופת.

ביוגרפיה
--------

ממן נולד בשנת 1947 לאיזה וחביב בקזבלנקה, מרוקו. משפחתו עלתה לארץ בשנת 1954. ממן שגדל בטבריה למד בבית הספר "תלמוד תורה" בעיר, ולאחר מכן בבית-הספר הדתי "אחוזת נפתלי" בקיבוץ לביא. כדי לעזור בפרנסת המשפחה, עזב את לימודיו בתיכון. ממן עבר קורס מכונאות רכב.

ממן התגייס לצה"ל בפברואר 1963 והוצב בחיל השריון, חיל הטכנולוגיה והאחזקה ובחיל החימוש בתפקיד מכונאי רכב.

בתחילת אוגוסט 1965, שוחרר יוסף מהשירות הסדיר כדי שיוכל לעזור בפרנסת המשפחה. לאחר ששוחרר, הוצב ביחידת מילואים ושם מונה להיות המכונאי הראשי במוסך "עמק הירדן".
באחד התרגילים של יחידת המילואים, פלוגת חרמ"ש בה שירת, נקרע הזחל של אחד הזחל"מים. ממן תיקן את התקלה ללא כל הוראה ממפקדיו. אחרי שהוברר לרמטכ"ל דוד אלעזר שצפה בתרגיל, כי מעשהו היה יוזמה אישית וספונטנית ציין את ממן לשבח.

במלחמת ששת הימים לחם ממן בקרבות שהתחוללו בג'נין ובקוניטרה.

עם פרוץ מלחמת יום הכיפורים הוצב עם יחידתו עם ברמת הגולן. ממן היה עסוק בתיקון והכשרה של כלי רכב שנפגעו תחת אש. ב-8 באוקטובר הכשיר זחל"ם לאחר שנפגע באש, וזאת תחת הפגזה כבדה וכשהחיילים תופסים מחסה. ב-12 באוקטובר בעת הקרב שהתחולל נתקע הזחל"ם, וממן רץ לתקן אותו תחת מטחי אש שנורים לעבר יחידתו. הוא נורה ונהרג. על מעשהו עוטר על ידי הרמטכ"ל מרדכי גור באות המופת. הוא הובא למנוחות בבית העלמין בטבריה.

באפריל 1976 העניק הרמטכ"ל מרדכי גור לממן את אות המופת:

> 
> רב סמל ממן יוסף גילה אומץ לב. במלחמת יום הכיפורים שירת רס"ל יוסף ממן ז"ל בתפקיד מכונאי רכב בפלוגת חרמ"ש שלחמה בקרבות רמת הגולן. לפני עלות הפלוגה לרמת הגולן הכשיר רס"ל יוסף ממן ז"ל את כלי הרכב במסירות רבה, ותוך זמן קצר ביותר הביא אותם לכשירות מבצעית. ב-8 באוקטובר 1973 במשימת סריקה באזור אל על, תוך כדי הפגזה נתקע זחל"ם. הלוחמים תפסו מחסות אך רס"ל יוסף ממן ז"ל נע במהירות למקום ותחת אש אויב כבדה תיקן את התקלה. ב-12 באוקטובר 1973 בשעת הקרב חלה תקלה בזחל"ם מפקד הפלוגה וכל החיילים תפסו מחסות. רס"ל יוסף ממן ז"ל יצא תחת אש ארטילרית כבדה של האויב לתקן את הזחל"ם. תוך כדי עבודתו נפגע ונפל. במעשיו אלה היווה רס"ל יוסף ממן ז"ל מופת של מסירות, אומץ לב ויכולת מקצועית מעולה.
> 
> 
> 
> 

ממן השאיר אחריו הורים, אישה, בן ובת, אחים ואחיות.

הנצחה
-----

שמו מונצח באנדרטה לנופלים במערכות ישראל בכפר הנוער הודיות, אנדרטה לזכר בני העיר טבריה שנפלו במערכות ישראל, יד לשריון בלטרון, אתר הנצחה לחללי חיל החימוש בנתניה ובבית יד לבנים בעירו.

קישורים חיצוניים
----------------

* קורות החיים של יוסף ממן, באתר "יזכור" של משרד הביטחון
* יוסף ממן (חייל), באתר הגבורה

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"יוסף ממן (חייל)"**.
**ריימונד יוג'ין ויליס** (באנגלית: **Raymond Eugene Willis**; ‏11 באוגוסט 1875 – 21 במרץ 1956) היה פוליטיקאי אמריקאי, שכיהן כחבר הסנאט של ארצות הברית מטעם מדינת אינדיאנה בשנים 1941–1947.

ביוגרפיה
--------

ויליס נולד בווטרלו (Waterloo) שבצפון-מזרח אינדיאנה, ולמד בבתי ספר ציבוריים בטרם השלים את לימודיו הגבוהים במכללת ואבאש (אנ') בשנת 1896. בעיר הולדתו למד את מקצוע המדפיס ולאחר מכן עבר לעיר אנגולה שגם כן שוכנת באינדיאנה, והחל ב-1898 לעסוק בהוצאה לאור של עיתונים.

בשנים 1910–1914 היה המנהל הכללי של שירותי הדואר באנגולה. במהלך מלחמת העולם הראשונה שימש ויליס כיושב ראש מועצת ההגנה של מחוז סטובן בין השנים 1917–1918. מ-1919 עד 1921 היה ויליס חבר בית הנבחרים של אינדיאנה (אנ'), וב-1938 התמודד לראשונה לסנאט של ארצות הברית, אך הפסיד בבחירות הכלליות לדמוקרט המתון פרדריק ואן נאיס (אנ') בפער של כ-5,100 קולות.

בבחירות 1940 נבחר ויליס לסנאט של ארצות הברית, לאחר שבקושי רב גבר על הסנאטור המכהן מטעם המפלגה הדמוקרטית, שרמן מינטון, וכהונתו החלה ב-3 בינואר 1941. בבחירות שלאחר מכן ב-1946 לא העמיד עצמו לבחירה מחדש, וחידש את עיסוקיו בתחום ההוצאה לאור כנשיא החברה "".Steuben Printing Co". בנוסף, היה ויליס חבר במועצת הנאמנים של אוניברסיטת טריי-סטייט (שהפכה בהמשך לאוניברסיטת טריין).

במרץ 1956 הלך לעולמו, ונטמן בבית העלמין סירקל הייל.

קישורים חיצוניים
----------------

* ריימונד ויליס באתר המדריך הביוגרפי של הקונגרס של ארצות הברית (באנגלית)
* ריימונד ויליס, באתר "Find a Grave" (באנגלית)

הערות שוליים
------------

1. ↑  ריימונד ויליס באתר המדריך הביוגרפי של הקונגרס של ארצות הברית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n91091927
* NARA: 10571151
* SNAC: w6mx8kjz
* US Congress: W000563
* VIAF: 9027969
* WorldCat: lccn-n91091927

 |
פירוש נוסף ערך זה עוסק במפלגה שפרשה ממפלגת העבודה הברזילאית. אם התכוונתם למשמעות אחרת, ראו מפלגת העבודה (פירושונים).



**מפלגת העבודה הדמוקרטית** (פורטוגזית: Partido Democrático Trabalhista) ובראשי תיבות - **PTD**, היא מפלגת שמאל בברזיל. המפלגה נוסדה בזמן המשטר הצבאי בברזיל, בשנת 1979, על ידי המנהיג השמאלי לאונל בריזולה, בניסיון לארגן את כוחות השמאל בברזיל, לקראת סיום משטרה של הכת הצבאית. המפלגה הצטרפה לאינטרנציונל הסוציאליסטי בשנת 1986.

היסטוריה
--------

המפלגה הייתה באופן היסטורי חלק ממפלגת העבודה הברזילאית שהוקמה על ידי הנשיא ז'טוליו ורגאס בשנת 1945. מנהיגה ההיסטורי של המפלגה, לאונל בריזולה, היה שייך להנהגת מפלגת העבודה, והיה גיסו ושותפו הפוליטי הבכיר של הנשיא ז'ואו גולאר ששלט בברזיל בין 1962 ל-1964. כיום המדובר במפלגות נפרדות, כאשר "מפלגת העבודה" היא מפלגת מרכז קטנה, בעוד שמפלגת העבודה הדמוקרטית היא מפלגת שמאל בינונית.

המפלגה מאורגנת לפי מחוזות ולפי רשויות מקומיות, אך היא משתפת פעולה עם תנועות חברתיות לאומיות, כתנועת השחורים, ארגוני נשים עובדות, איגודי עובדים, ארגון הנוער הסוציאליסטי, וארגוני הסוציאליסטים הירוקים. במרכז הארצי ישנם 250 חברים, והועד הפועל של המפלגה מורכב מ-21 חברים.

המפלגה זכתה להישגה הטוב ביותר בבחירות לנשיאות, כאשר מועמדה ההיסטורי, לאונל בריזולה, השיג 17% מן הקולות בבחירות הדמוקרטיות הישירות הראשונות לנשיאות ברזיל בשנת 1989. בריזולה נכשל בניסיונו לעלות לסיבוב השני בבחירות, כאשר מועמד מפלגת הפועלים לואיז אינסיו דה סילבה קיבל תוצאה העולה בחצי אחוז על התוצאה שהשיג. דה סילבה הפסיד בבחירות אלו לפרננדו קולור דה מלו בסיבוב השני.

בבחירות האחרונות לקונגרס שנערכו באוקטובר 2002 זכתה המפלגה ב-21 מתוך 513 המושבים בבית הנבחרים, וב-5 מתוך 81 המושבים בסנאט. המפלגה שייכת לאופוזיציה כנגד משטרו של הנשיא אינסיו דה סילבה.

בבחירות האחרונות לרשויות המקומיות בברזיל, שנערכו באוקטובר 2004 זכתה המפלגה להישגים נאים, ולחמישה וחצי מיליוני קולות.

במשבר הפוליטי שפרץ בפרלמנט הברזילאי במהלך נשיאותו של דה סילבה, עברו רבים מתומכי מפלגת הפועלים למפלגת העבודה הדמוקרטית, שנתפסת כנקייה מן השחיתות שדבקה במפלגת הפועלים.

קישורים חיצוניים
----------------

ויקישיתוף מדיה וקבצים בנושא **מפלגת העבודה הדמוקרטית** בוויקישיתוף
* 

* אתר האינטרנט הרשמי של מפלגת העבודה הדמוקרטית (בפורטוגזית)
* מפלגת העבודה הדמוקרטית, ברשת החברתית פייסבוק

* מפלגת העבודה הדמוקרטית, ברשת החברתית אקס (טוויטר)

* מפלגת העבודה הדמוקרטית, ברשת החברתית אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n86024484
* SUDOC: 118766295
* VIAF: 126749437
* WorldCat: lccn-n86024484

 |
**הנרי ג'יימס ביץ'** (באנגלית: **Henry Jim Beach**; נולד ב-9 במרץ 1942), המכונה **ג'ים ביץ'** או **"מיאמי" ביץ'**, הוא עורך דין ומנהל מוזיקלי בריטי, אשר התפרסם בזכות היותו המנהל המוזיקלי של להקת Queen.

את שם החיבה "מיאמי" קיבל מפרדי מרקיורי. את תפקיד מנהל הלהקה קיבל בשנת 1978. עד אז היה בתפקיד עורך הדין של הלהקה.

יחד עם דייב רונטרי, ייסד ביץ' את Mercury Phoenix Trust, ארגון צדקה המעלה את המודעות למחלת האיידס.

תחילת הקריירה
-------------

את שנות הלימוד שלו, העביר ביץ' באוניברסיטאות צ'נטלהאם וקווינס, בהן למד משפטים. בנוסף, היה חבר בלהקה קומית באוניברסיטת קווינס. בשנת 1963 יצא לסיבוב הופעות באנגליה וסקוטלנד עם להקת Greame Garden ואריק איידל בתור פסנתרן.

חיים אישיים
-----------

ביץ' נשוי לקלאודיה, ולהם בת בשם מטילדה ובן בשם אול. אול ביץ' הוא סולן להקת Yellowire, ובעברו היה קלידן להקת Wire Daisies.

בתרבות הפופולרית
----------------

ביץ' הפיק את הסרט "רפסודיה בוהמית" המבוסס על הלהקה. את דמותו בסרט גילם טום הולנדר.

קישורים חיצוניים
----------------

* ג'ים ביץ', במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008729636205171
* BnF: cb140778540 (data)
* ISNI: 0000 0003 8324 2381
* LCCN: no2013042279
* SUDOC: 238284905
* VIAF: 269078288
* WorldCat: lccn-no2013042279

 |
**ג'ף פולבר** (נולד ב-12 בספטבר 1962) הוא יזם, איש עסקים ומשקיע בחברות הזנק יהודי אמריקאי, העוסק בתקשורת, בדגש על טלפוניה דרך תקשורת נתונים (VoIP) ובאינטרנט.

קורות חיים
----------

הוכתר בשנת 2003 על ידי המגזין ביזנסוויק כגורו טכנולוגי ("גורו-טק").

כבר בימי בית הספר התיכון היה פולבר גיק טכנולוגיה טיפוסי וכחובב רדיו בנה טלפון אלחוטי על בסיס טכנולוגיה של גלי רדיו. הוא פעיל בקידום הווידאו באינטרנט, IPTV (טלוויזיה על גבי רשת האינטרנט), "נטוורקינג" (יצירת קשרי עבודה ומינוף קשרים מהעבר) ושימוש ברשתות החברתיות המקוונות (במיוחד פייסבוק וטוויטר).

פולבר טבע את המונח "purple minutes" כדי לתאר תקשורת עם ערך מוסף כגון וידאו או שמע דרך האינטרנט.

פולבר הוא אב לתאומים.

פעילות עסקית
------------

פולבר הוא המייסד ויושב ראש הראשון של חברת pulver.com, שממנה התפטר בשנת 2008. עד כה הקים פולבר קרוב ל-50 חברות סטארט-אפ שהבולטות שבהן הם חברות FWD‏
(Free World Dialup) ו-Vonage (ספקית הטלפוניה האינטרנטית הגדולה ביותר בארצות הברית כיום). כמו כן הקים פולבר את Voice Over Network) VON) - חברה עולמית לכנסים ומידע בתחום ה-VoIP.

פולבר נכנס לתחום ה-(VoIP (Voice over Internet Protocol, פרוטוקול להעברת שיחות טלפון על גבי פרוטוקול האינטרנט) בשנת 1995, כשבמהלך חופשת מחלה מעבודתו כמנהל מערכות מחשוב בוול סטריט, גלש באינטרנט ונתקל ב-IPhone (תוכנה חינמית של חברת ווקלטק הישראלית, שאפשרה לקיים שיחות דרך האינטרנט). הוא הוריד אותה, שוחח עם חברים והחליט להתפטר מעבודתו ולהקדיש את כל זמנו ל-VoIP.

בדצמבר 2003 ובאפריל 2004 הציע פולבר שיחות חינם לארצות שונות (בהן ישראל) דרך המחשב, כדי לקדם את המודעות ל-VoIP בכלל ולשירות Free World Dialup שלו בפרט. באוגוסט 2007 מונה לדירקטור בחברת blogtv של תפוז אנשים.

בשנים האחרונות פועל ג'ף להפצת רעיון הטוויטר והשפעתו הרבה על התרבות התקשורתית הדיגיטלית בעולם באמצעות כנסים בשם **Jeff Pulver’s 140 Characters Conference**.

פעילות ציבורית
--------------

ההון הרב שצבר מאפשר לפולבר לעסוק גם בלסייע ליזמים צעירים. בשנים האחרונות סייע פולבר במאבקם של אנשי התעשייה צעירים בחברות הטלקום הוותיקות, שניסו להגביל את השימוש בתוכנות החינם שהופצו ברשת בתחילת העשור. ותרם רבות בתחום החקיקה המקלה על טכנולוגיות תקשורת צעירות. אחד מהישגיו החשובים זכה לכינוי "The Pulver Order" (תקנת פולבר), בו קבע כי VoIP אינו שירות טלקומוניקציה. התקנה אומצה על ידי ועדת התקשורת הפדרלית של ארצות הברית, ה-FCC, והפכה לחוק הראשון של ה-FCC בנוגע לתקשורות בעזרת פרוטוקול אינטרנט, דבר שאפשר לענף הצעיר לצמוח כשהוא חף ממרבית המגבלות שאליהן כפופות החברות הגדולות בתחום.

קישורים חיצוניים
----------------

ויקישיתוף מדיה וקבצים בנושא **ג'ף פולבר** בוויקישיתוף
* 

* אתר האינטרנט הרשמי של ג'ף פולבר (באנגלית)
* ג'ף פולבר, ברשת החברתית אקס (טוויטר)
* כתבה The Wall Street Journal
* אילן גטניו, העולם עדיין לא מבין את מידת ההשפעה של ישראל על ההיי־טק, באתר ישראל היום, 9 במאי 2014
* רפאל קאהאן, "להקליד במקום לדבר ישירות עם האינטרנט? זה דינוזאורי", באתר כלכליסט, 4 ביוני 2017

הערות שוליים
------------

1. ↑  אלי שיצר, תפוז: ההכנסות עלו ב-31% ל-8 מיליון שקל אולם הכניסה לתחומי פעילות חדשים העבירה את החברה להפסד קטן, באתר TheMarker‏, 14 באוגוסט 2007

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3546 9109
* LCCN: n96073004
* VIAF: 31264341
* WorldCat: lccn-n96073004

 |
במדע המדינה, **מדינתנות** היא התפיסה לפיה המדינה צריכה לשלוט במדיניות החברתית, הכלכלית, או בשתיהן. כלומר, האמונה שהמדינה צריכה להתערב באופן משמעותי בחיי הפרט, או לקיים מידה רבה של תכנון כלכלי ריכוזי. המונח מתייחס למספר אידאולוגיות שונות, שהמשותף להן הוא ההעדפה לתכנון ריכוזי המבוצע על ידי המדינה. בכלכלה, הגישה המנוגדת למדינתנות היא מערכת של כלכלת שוק שבה המדינה נמנעת מהתערבות ומאפשרת ביזור של התכנון הכלכלי על ידי גורמים פרטיים או בלתי-ממשלתיים.

רוב זרמיו השונים של הסוציאליזם (סוציאליזם דמוקרטי, קומוניזם) והפשיזם הם אידאולוגיות התומכות במדינתנות, אם כי יש זרמים בסוציאליזם כמו אנרכו-קומוניזם, טרוצקיזם וכן תורות אוטופיסטיות וקומונליות אחרות שאינן דוגלות בגישה זו (ולמעשה, אינן רואות תפקיד כלשהו למדינה). תפיסה מדינתנית קיימת במשטרים אוטוריטריים וכן במשטרים דמוקרטיים שבהם המדינה מתערבת במערכות חברתיות וכלכליות במידה רבה יחסית. יש המבחינים בין פשיזם וקומוניזם כמערכות שבהן יש התערבות רבה מאוד של המדינה בחיי הפרט לבין גישה מדינתנית מידתית, שבה ההתערבות היא רבה אך מוגבלת, וכך ניתנת ליישום גם במשטרים דמוקרטיים.

שמות נוספים
-----------

המונח "מדינתנות" נכנס לשימוש במאה ה-21. לפני כן, גישה זו כונתה **אטטיזם** (מצרפתית, **Étatisme**, מדינה בצרפתית נקראת état) או **סטייטיזם** (מאנגלית, **Statism**, מדינה באנגלית נקראת state).

ראו גם
------

* קפיטליזם מדיני
* ליברליזם
* לסה פר

קישורים חיצוניים
----------------

* בעלות ממשלתית, דף שער בספרייה הלאומית

הערות שוליים
------------

1. ↑  מְדִינָתָנוּת במילון מדע המדינה (תשפ"ב), 2022, באתר האקדמיה ללשון העברית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536022805171
* BnF: cb13319000g (data)
* GND: 4328253-2
* HDS: 009933
* LCCN: sh85056087

 |
צמיד אליפות העולם בפוקר מ-2007
**צמיד אליפות העולם בפוקר** הוא צמיד אשר מוענק לשחקן הפוקר, אשר ניצח בטורניר בסדרת אליפות העולם בפוקר בנוסף לפרס כספי. נכון לסוף 2022, 1,539 שחקנים זכו ב-2,105 צמידים. ב-2024 יתקיימו במסגרת הסבב 99 טורנירים בלאס וגאס שבארצות הברית. טורנירים נוספים אשר יתקיימו באינטרנט באתרים WSOP.com ו-GGPoker, וכמו כן ברוזבדוב שבצ'כיה, יפורסמו בהמשך.

היסטוריה
--------

החל מ-1976 מוענק למנצחים באחד מטורנירי סדרת אליפות העולם בפוקר צמיד המציין את הזכייה. זוכי הטורנירים הראשונים, מ-1970 עד 1975, קיבלו צמידים אף הם לאחר שהמסורת החלה. ב-1977 ג'קי מקדניאלס הייתה האישה הראשונה שזכתה בצמיד, בטורניר לנשים בלבד. ב-1980 ו-1981 הוענקו צמידים לשחקן המצטיין בסבב, אך צמידים אלו אינם נכללים בספירת הצמידים אשר יש לכל שחקן. ב-1996 ברברה אנרייט הייתה האישה הראשונה שזכתה בצמיד באירוע פתוח שאיננו לנשים או מוזמנים בלבד.

בתחילה כל הצמידים חולקו בלאס וגאס שבארצות הברית, אך ב-2007 תומאס ביהל היה לשחקן הראשון אשר זכה בצמיד מחוץ לארצות הברית, כאשר ניצח בטורניר במסגרת סבב אליפות העולם בפוקר באירופה. ב-2013 ו-2014 חולקו צמידים באוסטרליה כחלק מסבב אליפות העולם בפוקר באסיה והאוקיינוס השקט. ב-2020, בעקבות מגפת הקורונה, חולקו לראשונה צמידים בטורנירי אינטרנט.

שחקנים
------

פיל הלמות אשר זכה ב-17 צמידים
נכון ל-10 בדצמבר 2023.

| כמות צמידים | מספר שחקנים |
| --- | --- |
| 17 | 1 |
| 10 | 4 |
| 9 | 1 |
| 7 | 2 |
| 6 | 14 |
| 5 | 14 |

### מובילי הזכיות בצמידים

| סה"כ צמידים | שחקן | צמידי האירוע המרכזי |
| --- | --- | --- |
| 17 | ארצות הבריתארצות הברית פיל הלמות | 2 |
| 10 | ארצות הבריתארצות הברית דויל ברונסון | 2 |
| 10 | ארצות הבריתארצות הברית ג'וני צ'אן | 2 |
| 10 | ארצות הבריתארצות הברית פיל אייבי | 0 |
| 10 | ארצות הבריתארצות הברית אריק סיידל | 0 |
| 9 | ארצות הבריתארצות הברית ג'וני מוס | 3 |
| 7 | ארצות הבריתארצות הברית בילי בקסטר | 0 |
| 7 | ארצות הבריתארצות הברית מן ניין | 0 |

1. ↑  אחת מהזכיות של פיל הלמות הייתה באירוע המרכזי באירופה ב-2012

קישורים חיצוניים
----------------

ויקישיתוף מדיה וקבצים בנושא **צמיד אליפות העולם בפוקר** בוויקישיתוף

הערות שוליים
------------

1. ↑  מידע על שחקנים, באתר אליפות העולם בפוקר
2. ↑  55th Annual World Series of Poker Schedule (באנגלית)
3. ↑  החיים של מהמר ג'נטלמני, "אוקלהומה ג'וני" הייל, עמודים 127–132 (באנגלית)
**פיליז אהמט** (בטורקית: **Filiz Ahmet**; נולדה ב-15 באפריל 1981) היא שחקנית טורקייה. היא ידועה בעיקר בשל גילום הדמויות זאריפה בסדרה "Farewell Rumelia", וניגאר קלפה בסדרה ההיסטוריה "הסולטאן".

ביוגרפיה
--------

פיליז אהמט נולדה בעיר סקופיה במקדוניה. היא ממוצא טורקי. אמה היא לחשנית, בעוד סבה הוא שחקן מקדוני ואחד מהמייסדים של התיאטרון המקדוני-טורקי.

המופע הראשון שצפתה בו בתיאטרון היה "אידיוט", שמבוסס על הרומן בעל שם זהה שנכתב על ידי פיודור דוסטויבסקי. היא פיתחה תשוקה לתיאטרון, והייתה בת 6 כשהופיעה לראשונה על במה.

ילדותה של אהמט עלתה בקנה אחד עם מלחמות יוגוסלביה. בעקבות הסכסוך, משפחתה החליטה לעבור לשוודיה, ומאוחר יותר חזרה למקדוניה כשהיא הייתה בת 12. פיליז אהמט סיימה את לימודיה בבית ספר לרפואה ולאחר מכן באקדמיה לאמנויות הבמה בסקופיה ב-2003.

אהמט היא רב-לשוניות ומסוגלת לדבר מקדונית, אלבנית, טורקית, שוודית, אנגלית, סרבית, ובולגרית.

קריירה
------

אחמט החלה כשחקנית תיאטרון וקיבלה מספר פרסים על הביצועים. היא לא התכוונה לשחק מול מצלמה, ולוח הזמנים העמוס של התיאטרון אפשרו מעט מאוד זמן לכל דבר אחר. עם זאת, פריצת הדרך שלה הייתה כשהשתתפה בסדרה "Farewell Rumelia" ב-2007. כדי להפוך את הדמות שלה ליותר אקספרסיבית, דיברה אהמט בדיאלקט הטורקי מקדוני. לאחר סדרה זו, היא קיבלה הצעות בסדרת טלוויזיה שונות. הפרויקט הבא שלה היה "Balkan Wedding", בו היא גילמה את גלינה ב-2009.

ב-2010, קיבלה אהמט את התפקיד של ניגר כלפה בסדרה הטורקית ההיסטורית "הסולטאן". הסדרה מצליחה מאוד בחבל הבלקן ובטורקיה, ומשודרת ב-45 מדינות. לסדרה יש 204 מיליון צופים ברחבי העולם. עבודתה עם "הסולטאן" זיכתה אותה לתגובות חיוביות ושבחים ממבקרים.

קישורים חיצוניים
----------------

* 

* אתר האינטרנט הרשמי של פיליז אהמט

* פיליז אהמט, במסד הנתונים הקולנועיים IMDb (באנגלית)

הערות שוליים
------------

1. ↑  Magnificent Century, Tims
2. ↑  Filiz Ahmet's success, Sabah
**איילין ג'ושקון** (בטורקית: **Aylin Coşkun**; נולדה ב-1976 בגרמניה) היא זמרת ודוגמנית טורקייה. במאי 2018, הוציאה ביחד עם האנדה ינר את הלהיט "Manzara", שהפך לאחד מהקליפים הטורקיים הנצפים ביותר בכל הזמנים, כאשר צבר למעלה מ-140 מיליון צפיות.

ביוגרפיה
--------

איילין ג'ושקון נולדה בגרמניה בשנת 1976, בתור בת למשפחה ממוצא טורקי. היא התחרתה בתחרות היופי "Miss Globe", שהתקיימה בשנת 1997, וזכתה במקום הראשון בה. לאחר מכן, התעניינה בעולם מוזיקה וסיימה את לימודי השירה שלה במרכז האומנות מג'דאת גזן; שם לקחה שיעורי שירה ממורים ומוזיקאים שונים על מנת להפוך להיות מוזיקאית בעצמה.

כמו כן, היא הייתה דוגמנית באיסטנבול ובאנקרה במשך זמן מה והופיעה כמגישה בערוץ טלוויזיה פרטי. היא הוציאה שבעה אלבומים מאז שנת 1997.

קריירה
------

בתחילת שנות האלפיים הוציאה את אלבומה הראשון *Masal*, על ידי חברת התקליטים זיינו מיוזיק. האלבום זיכה את ג'ושקון להצלחה נאה ברחבי העולם. שנתיים לאחר מכן, הוציאה את אלבום האולפן השני שלה *Tam Zamanı*, שזכה להצלחה גם כן. אותו האלבום יצא על ידי חברת התקליטים אירם מיוזיק וכך גם אלבומה השלישי *Dönmez O*, שיצא בשנת 2008. ארבע שנים לאחר מכן, הוחלט כי היא תוציא את אלבומה האחרון על ידי אותה חברת התקליטים ושמו היה, *Marka*.

בשנת 2014, חתמה על חוזה הקלטות עם אוזדמיר מיוזיק והוציאה את אלבומה החמישי, *Pas Pas*. מיד לאחר מכן, עזבה את חברת התקליטים תוך שחתמה על חוזה הקלטות חדש עם חברת התקליטים AC פרודקשנס. את האלבום הראשון במסגרת החוזה הוציאה בשנת 2015 ושמו היה, *Çalkala*. באותה השנה הוציאה אלבום נוסף, *Star Ben*. שנה לאחר מכן, הוציאה את אלבומה השמיני, *Saftirik*. האלבום מכיל שירי פופ. את אלבומה התשיעי *Sinsirella*, הוציאה בשנת 2018 והוא זכה להצלחה רבה.

דיסקוגרפיה
----------

### אלבומי אולפן

* 2004: *Masal*
* 2006: *Tam Zamanı*
* 2008: *Dönmez O*
* 2012: *Marka*
* 2014: *Pas Pas*
* 2015: *Çalkala*
* 2015: *Star Ben*
* 2016: *Saftirik*
* 2018: *Sinsirella*

קישורים חיצוניים
----------------

ויקישיתוף מדיה וקבצים בנושא **איילין ג'ושקון** בוויקישיתוף
* אתר האינטרנט הרשמי של איילין ג'ושקון
* איילין ג'ושקון, ברשת החברתית אקס (טוויטר)

* איילין ג'ושקון, באתר MusicBrainz (באנגלית)

* איילין ג'ושקון, באתר Discogs (באנגלית)

* איילין ג'ושקון, באתר Genius

הערות שוליים
------------

1. 1 2  Aylin Coşkun kimdir?, www.biyografi.info
2. ↑  Aylin Coşkun ft. Hande Yener - Manzara (Official Video )
3. ↑  Aylin Coşkun - Masal, Discogs (באנגלית)
4. ↑  Aylin Coşkun - Tam Zamanı, Discogs (באנגלית)
5. ↑  Aylin Coşkun - Dönmez O, Discogs (באנגלית)
6. ↑  Aylin Coşkun - Marka, Discogs (באנגלית)
7. ↑  Pas Pas, www.amazon.com
8. ↑  Aylin Coşkun - Çalkala, Discogs (באנגלית)
9. ↑  Aylin Coşkun - Star Ben, Discogs (באנגלית)
10. 1 2  Aylin Coşkun - Saftirik, Discogs (באנגלית)
11. ↑  Aylin Coşkun - Sinsirella, Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 7e5bfce5-7e7b-425c-8d90-c4c419cad1b2

 |
פירוש נוסף ערך זה עוסק ביישוב מקראי. אם התכוונתם למשמעות אחרת, ראו אדרעי (פירושונים).
אדרעי במפה מהמאה ה-17
**אֶדְרֶעִי** הוא יישוב מקראי שנכבש על ידי בני ישראל מידי עוג מלך הבשן, ומאוחר יותר נכלל בנחלת חצי שבט מנשה שהתיישב בעבר הירדן המזרחי.

היסטוריה
--------

אדרעי הייתה העיר הראשית של תת-מחוז ארגוב הישראלי שהוא חלק ממחוז הבשן, והייתה לפי המסורת עיר מוקפת חומה מימות יהושע בן נון (דברים ג', כפתור ופרח פרק ח'). העיר מוזכרת ברשימת ערי כנען המופיעה בפפירוס אנאסטאזי א. בזמן בית שני הייתה אדרעי מעיירות הספר המזרחי של ארץ ישראל שנכבשו על ידי ינאי המלך. היישוב היהודי באדרעי התקיים מאות שנים, ובתלמוד מובאת הלכה בשם האמורא רבי תנחומא אדרעיה.

שבט בני קינוקאע היהודי שגורשו על ידי המוסלמים מית'ריב התיישבו באדרעי. בדרעא נמצא משקוף מהמאה ה-8 עם כתובת עברית ומנורה. באדרעי הייתה גם מסורת כי נראתה שם האבן הגדולה שרצה עוג מלך הבשן לזרוק על משה (מסכת ברכות, פרק הרואה) ושכל הרואה אותה חייב לברך "שעשה לי נס במקום הזה".

רבי אשתורי הפרחי, שביקר במקום במאה ה-14 מצא בו קהילה יהודית. הוא כתב כי באדרעי נמצאים קברותיהם של אלדד ומידד.

מיקום
-----

שרידי העיר המקראית חבויים בתל שבתוך העיר הסורית דרעא של ימינו, ונמצאו בה חרסים מתקופת הברזל. בסביבה מצויות מערות גדולות. יש הסוברים כי אדרעי המקראית היא העיר אזרע בסמוך לדרעא.

הערות שוליים
------------

1. ↑  ספר במדבר, פרק כ"א, פסוקים ל"ג–ל"ה. לא נתברר במקרא מדוע פנה משה וכבש את ממלכת עוג ולא פנה מערבה לכיבוש ארץ ישראל המערבית.
2. ↑  ספר יהושע, פרק י"ג, פסוק ל"א.
3. ↑  קליין, עבר הירדן היהודי.
4. ↑  תלמוד ירושלמי, מסכת ברכות, פרק ה', הלכה ב'; תלמוד ירושלמי, מסכת תענית, פרק א', הלכה א'.
5. 1 2  וילנאי, ערך: אדרעי.
6. ↑  תמונת האבן נמצאת באתר העיר דרעא בקטגוריה 'מקומות'.
7. ↑  ראו בהרחבה בסתירת דעה זו בספרו של ד"ר יואל אליצור **שמות מקומות קדומים בארץ ישראל** בערך אדרעי.
**המפלגה הסוציאליסטית הפרוגרסיבית** (בערבית:  **ألحزب ألتقدمي ألأشتراكي** , תעתיק מדויק: **אלחזב אלתקדמי אלאשתראכי**) היא מפלגה לבנונית הממוקמת במרכז-שמאל המפה הפוליטית ובעלת אידאולוגיה חילונית, באופן רשמי היא לא מזוהה עדתית אבל בפועל רוב תומכיה הם דרוזים.

היסטוריה
--------

### הקמה ושנים ראשונות

המפלגה הסוציאליסטית הפרוגרסיבית נוסדה ב־5 בינואר 1949 על ידי שישה אנשים מרקעים שונים, הבולט שבהם היה כמאל ג'ונבלאט (שהוא גם אביו של מנהיג המפלגה הנוכחי) שהפך להיות מנהיג המפלגה, חמשת האחרים היו פריד גבראן, אלברט אדיב, עבדאללה עלילי, פאוז ריזק וג'ורגס האנה.

בשנת 1951 המפלגה אירחה בביירות את הכינוס הראשון של מפלגות סוציאליסטיות מרחבי העולם הערבי, נציגים מסוריה, מצרים ועיראק השתתפו בכינוס.

בשנת 1951 המפלגה הצליחה בפעם הראשונה להכניס נציגים לפרלמנט ועד שנת 1972 היא החזיקה סיעה בפרלמנט שמספר הנציגים שלה היה בין שלושה לשישה.

### מלחמת האזרחים

בהתחלה למפלגה הסוציאליסטית הפרוגרסיבית ולמנהיגה היו הסתייגויות בדבר הצורך להקים מיליציה בשליטת המפלגה אבל בסופו של דבר הצליחו להקים זרוע צבאית חזקה.

בזמן מלחמת האזרחים הלבנונית המפלגה הייתה מרכיב מרכזי בתנועה הלבנונית הלאומית, שהייתה קואליציה של מפלגות שתמכו במחנה הרדיקלי בזמן מלחמת האזרחים.

המפלגה הצליחה לכבוש את רובו של הר הלבנון ושל מחוז הרי השוף, יריביהם העיקרים במלחמה היו פלנגות המרונים, כוחה של המפלגה נפגע עם ההתנקשות בכמאל ג'ונבלאט, בנו וליד ג'ונבלאט ירש אותו כמנהיג המפלגה.

המפלגה הצליחה להקים מינהל אזרחי יעיל במחוז הרי השוף מאז שישראל נסוגה משם בשנת 1983, השליטה שלה נמשכה עד תום מלחמת האזרחים בשנת 1990.

### אחרי המלחמה

אחרי סיום המלחמה ג'ונבלאט החזיק בכמה משרות ממשלתיות אבל אחר כך הצטרף לאופוזיציה שהתנגדה לשליטת סוריה במדינה, בניגוד לרוב חבריו לאופוזיציה הוא לא התנגד לנוכחות הצבא הסורי אלא להשפעה הלא ראויה שיש למודיעין הסורי בלבנון.

אחרי העברת החלטת 1559 של מועצת הביטחון, שקראה לנסיגה של כל הכוחות הזרים מלבנון ולפרוק כל המיליציות, ג'ונבלאט נהפך להיות חבר מרכזי באופוזיציה, למרות שהוא התנגד לפירוק חזבאללה מנשקו ושמר על קשרים איתם, אולם אחר כך הוא שינה את דעתו והפך למתנגד קיצוני של חזבאללה והחליט לתמוך בפירוקם מנשק בטענה שסוריה ואיראן מנסות להשתלט על לבנון דרך חזבאללה.

קישורים חיצוניים
----------------

* 

* אתר האינטרנט הרשמי של המפלגה הסוציאליסטית הפרוגרסיבית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007256709205171
* LCCN: n84034983
* SUDOC: 078611091
* VIAF: 160561821
* WorldCat: lccn-n84034983

 |
**טרנס ג'ונתן "טי. ג'יי." פארקר** (באנגלית: **Terence Jonathan "T. J." Parker**; נולד ב-16 במאי 1984) כדורסלן עבר ומאמן כדורסל צרפתי-אמריקאי.

ראשית חייו
----------

פארקר נולד בוואלנסיין, צרפת, אך למד בבית הספר התיכון בלייל, אילינוי, ארצות הברית, שם שיחק כדורסל ופוטבול.

קריירת משחק
-----------

### קריירת מכללות

פארקר שיחק כדורסל מכללות באוניברסיטת נורת'ווסטרן בין 2002 ל-2005.

### קריירה מקצועית

לאחר שלא נבחר בדראפט ה-NBA ‏2005 חזר פארקר לצרפת וחתם בראסינג פריז. ב-19 בנובמבר 2006 הוא קלע שיא קריירה של 23 נקודות עם 7 שלשות מ-11 זריקות בניצחון 83–77 על פו אורטז. ב-2007 הצטרף למועדון הכדורסל נאנסי מליגת העל הצרפתית.

בשנת 2009 עבר לאסוול ליון-וילרבאן. לאחר ששיחק בליגה השלישית עם אורשי פרש פארקר מכדורסל מקצועני ב-2010, עקב בעיות ברכיים.

### קריירה בנבחרת הלאומית

פארקר היה חבר בנבחרות צרפת עד גיל 18 ועד גיל 20. הוא שיחק באליפות אירופה לנוער 2002. הוא התאמן במדי הנבחרת הבוגרת ב-2006.

קריירת אימון
------------

לאחר קריירת המשחק הקצרה שלו מונה פארקר ב-2013 לעוזר מאמן באסוול ליון-וילרבאן. בינואר 2018 הוא מונה למאמן זמני לאחר שג'יי. די. ג'קסון פוטר מתפקידו. לאחר מכן הוא חזר לעמדת העוזר לאחר מינויו של זבזדן מיטרוביץ' למאמן ראשי.

ב-17 ביוני 2020 מונה פארקר למאמן הראשי של הקבוצה. כמאמן הקבוצה הוא זכה באליפות צרפת בכדורסל ב-2021 ו-2022 ובגביע הצרפתי ב-2021. הוא פוטר מתפקידו ב-20 באוקטובר 2023.

חיים אישיים
-----------

אביו של פארקר, טוני פארקר האב, הוא כדורסלן עבר מקצועני. אמו, פמלה פירסטון, היא הולנדית. דודו של פארקר, יאן ויינזה, הוא מדליסט זהב אולימפי בחתירה. טי. ג'יי. הוא אחיו הצעיר של טוני פארקר, שחקן ה-NBA לשעבר ונשיא אסוול ליון-וילרבאן. אחיו הצעיר פייר גם היה בעבר כדורסלן מקצועני.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* על הקווים: טי.ג'יי פארקר, באתר מכבי תל אביב, 30 במרץ 2022

הערות שוליים
------------

1. ↑  "Paris Basket Racing 83 - Pau Orthez 77". LNB Pro A. נבדק ב-10 ביולי 2020. `{{cite web}}`:  (עזרה)
2. ↑  Terence Jonathan PARKER (FRA), פיב"א
3. ↑  אור שקדי‏, עסק משפחתי: על הבעלות של טוני פארקר בווילרבאן מהליגה הצרפתית, באתר וואלה!‏, 10 בפברואר 2018
4. ↑  טוני פארקר פיטר את המאמן ומינה את אחיו, באתר ynet, 15 בינואר 2018
5. ↑  T.J.Parker is the new head coach of ASVEL, Eurohoops, ‏2018-01-15 (באנגלית)
6. ↑  אבי סגל, וילרבאן: טוני פארקר מינה את אחיו למאמן, באתר ישראל היום, 16 ביוני 2020
7. ↑  אלכסנדרוס צאקוס, Tony Parker announces his brother promotion to ASVEL head coach position, TalkBasket.net, ‏2020-06-16 (באנגלית)
8. ↑  ה-21 שלה: וילרבאן זכתה באליפות צרפת, באתר ערוץ הספורט, 26 ביוני 2022
9. ↑  אחרי פתיחה רעה: פארקר פוטר מווילרבאן, באתר ערוץ הספורט, 20 באוקטובר 2023
**מרקסס** (שם מדעי: ***Meraxes***) הוא סוג של דינוזאור ממשפחת הקרכרודונטוזאוריים, אשר התקיים באמריקה הדרומית של הקרטיקון העליון שלפני 95 עד 93.9 מיליון שנה מזמננו. המאובנים שלו התגלו בתצורות הוינקול (אנ') שבפטגוניה, ארגנטינה. הסוג תואר מדע ב-2022 בידי Canale ועמיתיו והוא קרוי על שם הדרקון הבדיוני "מרקסס" מסדרת הפנטזיה שיר של אש ושל קרח של הסופר ג'ורג' ר. ר. מרטין. הסוג הכיל מין יחיד - *Meraxes gigas*, שמשמעותו מיוונית: "ענק".

המרקסס היה טורף גדול שידוע מתצורות של ממצא אחד שלם ברובו, אשר דמה לזה של קרכרודונטוזאוריים, והשלד שנמצא ממנו היה המזוהה ביותר מממצאי המשפחה הידועים מחצי הכדור הדרומי והוא נמצא עם גולגולת חזקה ועוצמתית כמעט בשלמותה. במראהו וגודלו דמה לאקרוקנתוזאורוס מאמריקה הצפונית והיה טורף שהגיע לאורך של 12 מטרים ולמשקל של 3,196 עד 5,331 ק"ג בקירוב.

מבנהו של דינוזאור זה מרמז שהיה טורף-על דומה לגיגאנוטוזאורוס, אשר אולי ניזון מנבלות ומטיטאנוזאורים שרעו סביבו.

קישורים חיצוניים
----------------

ויקישיתוף מדיה וקבצים בנושא **מרקסס** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
מפה של אזורי היופי הטבעי היוצא דופן באנגליה וויילס.
**אזור יופי טבעי יוצא דופן** (באנגלית: **Area of Outstanding Natural Beauty** או בר"ת: **AONB**) הוא אזור כפרי באנגליה, צפון אירלנד או ויילס אשר הוגדר כאזור שימור מיוחד משום נופו הייחודי. אזורים אלו כוללים רמת שימור דומה לפארקים לאומיים, אך נבדלים מהם בכך שהם לא מנוהלים על ידי גוף נפרד אלא כחלק מהמחוזות בהם הם ממוקמים ולרוב כוללים פחות פעילויות לתיירים ומטיילים.

אזורי היופי הטבעי מוגדרים על ידי הארגונים אנגליה הטבעית (באנגליה), משאבי טבע ויילס (בוויילס) והסוכנות לאיכות הסביבה של צפון אירלנד (בצפון אירלנד). בסקוטלנד קיימת הגדרה מקבילה לאזורי שימור ברמה זו אשר נקראים אזור נוף לאומי (National Scenic Area). הגדרת האזורים החלה עם חקיקת חוק הפארקים הלאומיים בשנת 1949 בתור אזורי שימור משלימים לפארקים הלאומיים, כאשר אזור היופי הטבעי הראשון שהוגדר היה חצי האי גובר בשנת 1956. כיום ברחבי אנגליה, ויילס וצפון אירלנד מצויים סך הכל 46 אזורי יופי טבעי יוצא דופן (ראו רשימה בהמשך).

רשימת אזורים מוגדרים
--------------------

אזור חצי האי גאוור בדרום ויילס, אזור היופי הטבעי הראשון שהוגדר
עמק הויין (אנגליה וויילס)
הרי מורן (צפון אירלנד)
גבעות באזור הקוטסוולדס (אנגליה)
### אנגליה

|  |  |  |  |
| --- | --- | --- | --- |
| * ארנסייד וסילברדייל
* גבעות בלקדאון
* קאנוק צ'ייס
* נמל צ'ילצ'סטר
* גבעות צ'ילטרן
* קורנוול
* קוטסוולדס
* קרנבורן צ'ייס והדאונס של מערב וילטשייר
 | * עמק דדהאם
* היי ויילד
* גבעות הוורדיאן
* האי וייט
* איי סילי
* קנט דאונס
* לינקולנשייר וולדס
* גבעות מלוורן
* גבעות מנדיפ
 | * צפון הפניינים
* חוף נורת'מבלנד
* צפון וסקס דאונס
* גבעות קואנטוק
* גבעות שרופשייר
* חוף סולוואי
* דרום דבון
* חוף סאפוק
 | * דורסט
* מזרח דבון
* נידרדייל
* חוף נורפוק
* חוף צפון דבון
* גבעות סארי
* עמק תאמר
* חורשת בולנד
 |

### ויילס

|  |  |  |  |
| --- | --- | --- | --- |
| * אנגלסי
* רכס קלוויד' ועמק הדי
 | * חצי האי גאוור
 | * חצי האי ל'ין
 | * עמק וואי (חלקית באנגליה)
 |

### צפון אירלנד

|  |  |  |  |
| --- | --- | --- | --- |
| * החוף ועמקי אנטרים
* חוף סוללת הענק
 | * עמק לאגן
* הרי מורן
 | * בינוואנג
* טבעת גוליון
 | * הרי ספרין
* לוך סטרנפורד וחצי האי לקייל
 |

ראו גם
------

* שמורת טבע
* הפארקים הלאומיים של הממלכה המאוחדת
* קרן הנאמנות הלאומית למקומות בעלי עניין היסטורי או יופי טבעי

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אזור יופי טבעי יוצא דופן** |

* האתר הרשמי של אזורי היופי הטבעי.
* ההיסטוריה של אזורי היופי הטבעי באתר 'Landscape for Life'.
**סילביו מנדז קמפוס ז'וניור** (בפורטוגזית: **Sylvio Mendes Campos Junior**; נולד ב-12 באפריל 1974 בסאו פאולו), הידוע בקיצור כ**סילביניו**, הוא כדורגלן עבר ברזילאי ששיחק בעמדת המגן השמאלי וכקיצוני אחורי, וכיום מאמנה של נבחרת אלבניה.

קריירה
------

סילביניו החל את הקריירה שלו בקורינתיאנס, בה שיחק בין 1994 לבין 1999. בתקופתו עמה זכה בארבע אליפויות ובגביע הברזילאי. בשנת 1999 הוא עבר למועדון האנגלי ארסנל, שם שיחק במשך שנתיים. בארסנל השתלב היטב ושותף ברוב משחקי הקבוצה. אולם, לאחר הצטרפותו של אשלי קול, שמשחק בעמדה זהה לסילביניו, הוא עבר לסלטה ויגו ב-2001. בסלטה ויגו שיחק שלוש שנים, בהן עזר לקבוצה להעפיל לליגת האלופות בפעם הראשונה בתולדותיה בעונת 2003/04.

בשנת 2004 עבר סילביניו לברצלונה בתמורה לשני מיליון אירו. בעונתו הראשונה קרע את רצועת הברך ומשום כך הושבת לשלושה חודשים. בתום עונתו הראשונה בקבוצה הופיע 21 פעמים בליגה. בעונות שלאחר מכן נאלץ לחלוק את זמנו במגרש עם ג'ובאני ואן ברונקהורסט ההולנדי ואריק אבידל הצרפתי שמשחקים כמגנים שמאליים, בדומה לסילביניו. עם ברצלונה זכה בשתי אליפויות ב-2005 וב-2006, ובליגת האלופות ב-2006, בנוסף לזכייה בטרבל (אליפות, ליגת האלופות וגביע המלך הספרדי) ב-2009. לאחר חמש שנים במועדון הקטלאני, סיים סילביניו את חוזהו ועבר למנצ'סטר סיטי האנגלית.

ב-7 ביולי 2010 הודיע על פרישתו ממשחק פעיל. ב-27 בספטמבר 2010 מונה לעוזר המאמן של קרוזיירו. במאי 2019 מונה למאמנה של אולימפיק ליון מליגת העל הצרפתית, והוא פוטר ב-7 באוקטובר, בעקבות רצף הפסדים של הקבוצה. ב-23 במאי 2021 מונה למאמן קבוצת נעוריו, קורינתיאנס.

סילביניו שיחק בנבחרת ברזיל שש פעמים, בשנים 2000–2001. סילביניו מחזיק בדרכון ספרדי שהוענק לו ב-2004 לאחר ששהה במדינה שלוש שנים, דבר שאפשר לו לעקוף את הגבלת מספר השחקנים הלא-אירופאיים בליגה הספרדית.

קישורים חיצוניים
----------------

ויקישיתוף מדיה וקבצים בנושא **סילביניו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
* סילביניו ב-PUB, אתר שעוסק בברצלונה באופן אקסקלוסיבי
* פרופיל השחקן, באתר הרשמי של ברצלונה

הערות שוליים
------------

1. ↑  מערכת וואלה! ספורט‏, אחרי תשעה מחזורים בלבד: ליון פיטרה את המאמן סילביניו, באתר וואלה!‏, 07 באוקטובר 2019
**יעקב המאירי** (18 בנובמבר 1934 - 22 באוגוסט 1976) היה יוצר קולנוע, תסריטאי ובמאי ישראלי.

ביוגרפיה
--------

נולד ביבנאל וגדל בנתניה. אביו, אהרון המאירי, היה פועל, ואימו, פנינה, ספרנית וגננת. בשנים 1962–1965 למד קולנוע בארצות הברית בסיטי קולג' בניו יורק, יחד עם איש הקולנוע דן וולמן. בשנת 1966, לאחר עבודה של שנה, יצר הסרט הפרק האחרון, אשר המאירי השתתף ביצירתו כעורך וידאו. בסרט זה, צומצמו 25 שעות של קטעי ארכיון על אודות יהדות פולין בתקופה של לפני מלחמת העולם השנייה, לכדי סרט של 90 דקות.

בשנת 1967 יצר את סרטו התיעודי שישה ימים לנצח המנציח את מלחמת ששת הימים. הסרט מורכב מחומרים תיעודיים שצולמו עבור יומני קולנוע ישראליים וזרים, ומתמקד בקרבות חיל השריון וחיל האוויר הישראליים בתחילת המלחמה. "שישה ימים לנצח" הופק זמן קצר לאחר תום הקרבות ונחל הצלחה גדולה בקופות: עם צאתו לאקרנים ב-1967 צפו בו כ-120 אלף צופים.

הסרט העלילתי הראשון והאחרון שכתב וביים היה להט במים, שיצא בשנת 1969 ושיחקו בו זאב רווח ועירית שילה בתפקידים הראשיים.

ניהל את אגודת "קולנוע לנוער" שבאמצעותה קירב צעירים אל העשייה הקולנועית.

נישא לגילה (ג'נט) דרייפוס בשנת 1961 בירושלים, ולהם שני ילדים, דינה ואריאל. התגוררו בפתח תקווה.

ב-22 באוגוסט 1976 נהרג בתאונת דרכים ליד לטרון, בכביש ירושלים-תל אביב. נקבר בפתח תקווה.

פילמוגרפיה
----------

| שנה | סרט | תפקיד |
| --- | --- | --- |
| 1966 | הפרק האחרון | עורך |
| 1967 | שישה ימים לנצח | במאי |
| 1969 | להט במים | במאי ותסריטאי |
| 1970 | *Deadlock* | מנהל הפקה |
| 1971 | *Carlos* | מנהל הפקה |
| 1972 | צלילי כפר | במאי |
| 1977 | *The Phantom Kid* | מנהל הפקה |

קישורים חיצוניים
----------------
**זיגמוּנט שטוֹיֶרמן** (פולנית: **Zygmunt Steuermann**;‏ 5 בפברואר 1899 – דצמבר 1941) היה כדורגלן יהודי פולני, חלוצה של חשמונאי לבוב ושחקן נבחרת פולין.

חייו
----

שטוירמן נולד ב-1899 בעיר סמביר שבגליציה, אוסטריה (לאחר מלחמת העולם הראשונה בפולין) למשפחה יהודית רבת השפעה. אביו, יוזף שטוירמן, היה ראש העיר היהודי הראשון בהיסטוריה של סמביר, ואילו אימו אאוגוסטה ניהלה מספר ארגונים יהודים. אחותו הגדולה, סלומאה, היגרה בשנות ה-20 לארצות הברית והתפרסמה כשחקנית קולנוע ומחזאית וגם אחיו אדוארד, שהיה פסנתרן ומלחין, ברח מגרמניה לארצות הברית ב-1938. 

כבר בגיל 12, הצטרף שטוירמן לקבוצה המקומית של עירו - קורונה סמביר. בזמן מלחמת העולם הראשונה, הוא החל ללמוד כלכלה בווינה, אך המשיך לשחק כדורגל במספר קבוצות אוסטריות. ב-1920, חזר שטוירמן לקבוצת נעוריו והחל את הקריירה החצי-מקצוענית שלו. שנה לאחר מכן, הוא עבר לעיר לבוב, שם הצטרף לאחת מקבוצות הכדורגל של העיר. ב-1923, עבר שטוירמן לחשמונאי לבוב, שהייתה בזמנו קבוצת הכדורגל היהודית הטובה ביותר בפולין.

ב-1926, ערך שטוירמן את הופעת הבכורה שלו בנבחרת הלאומית של פולין, במשחק ידידות נגד טורקיה. הפולנים ניצחו 1-6, ושטוירמן זכה לכבוש שלושער. בכך הוא הפך לשחקן הפולני הראשון אי פעם, שכובש שלושער במשחק הבכורה שלו בנבחרת. שנה לאחר מכן, כאשר נחנכה הליגה הפולנית החדשה, הייתה חשמונאי לבוב לקבוצה היהודית היחידה שנכללה בה. בסיום העונה, סיים שטוירמן עם 24 שערים ב-23 משחקים (שבעה מתוכם נכבשו בבעיטות חופשיות), אך חשמונאי סיימה רק במקום ה-11 מתוך 14. בסוף העונה הבאה ירדה חשמונאי ליגה, למרות 17 השערים שכבש שטוירמן.

ב-1928, שיחק שטוירמן את משחקו השני והאחרון בנבחרת פולין, כאשר עלה כמחליף במשחק נגד ארצות הברית. בדקה ה-89 נשרקה בעיטת עונשין לזכות הפולנים, ושטוירמן זכה להכניע את השוער האמריקאי ולקבוע את תוצאת המשחק - 3:3. 

לאחר ירידתה של חשמונאי, עבר שטוירמן לקבוצת הצמרת - לגיה ורשה. באותה עונה, הבקיע שטוירמן שמונה שערים ב-17 המשחקים בהם שותף, ובסיומה חזר לחשמונאי. אחרי שלוש עונות נוספות בחשמונאי, החליט שטוירמן לחזור לעיר ילדותו ושב לשחק בקורונה סמביר. ב-1940, עברה העיר לשליטת ברית המועצות, וקבוצת דינמו סמביר הוקמה במקומה של קורונה. בקבוצה זו המשיך לשחק שטוירמן גם בגילו המופלג, עד שנעצר על ידי הגרמנים ונשלח לגטו לבוב. מספר חודשים לאחר מכן, בדצמבר 1941, נרצח שטוירמן בגטו.

קישורים חיצוניים
----------------

* מיכאל יוכין‏, אמן מסוג אחר: סיפורו של החלוץ היהודי זיגמונט שטויירמן, באתר וואלה!‏, 16 באפריל 2015
* דוד דודסון, זוכרים: הקריירות שנקטעו בשואה, חלק א', באתר nrg‏, 18 באפריל 2012

* פרופיל, באתר FootballDatabase.eu

|  |  |
| --- | --- |
| בקרת זהויות עריכת הנתון בוויקינתונים | 
* GND: 1169321542
* VIAF: 855154015340509310009
* WorldCat (עם VIAF): 855154015340509310009

 |
**החזית הלאומית הלבנונית** (בערבית: **الكتلة الوطنية** תעתיק: "**אלכתלה אלוטניה**"), היא מפלגה שמרנית שנוסדה בלבנון בשנת 1936.

היסטוריה
--------

בשנת 1936, מקים המפלגה, אמיל אדה הפך לנשיא לבנון, תחת פרוטקטורט צרפתי. בנו, ריימונד, ירש אותו כראש המפלגה בשנת 1949. בשנת 1968, החזית הלאומית הצטרפה ל"ברית המשולשת" (الحلف الثلاثي, אלחלף אלת'לאת'י) של המפלגות הנוצריות, קבוצה שכללה את המפלגה הליברלית הלאומית של הנשיא כמיל שמעון ומפלגת הפלנגות של פייר ג'ומאייל. הברית הייתה מוצלחת יחסית וגרפה בבחירות לפרלמנט שהתקיימו באותה שנה 30 מושבים (מתוך 99). עם זאת, בשנת 1969, עזבה החזית את הברית לאחר הסכם קהיר.
במהלך מלחמת האזרחים הלבנונית, למרות שהחזית היא נוצרית ברובה, המפלגה סירבה להצטרף לחזית הלבנונית, המורכבת מבני בריתה לשעבר. במהלך שנות המלחמה, המפלגה סירבה להחזיק מיליציה ונקטה בקו מתון, קו המורכב מהגנה על עצמאות לבנון ועל אחדות שהשתלב עם עמדות סוניות בורגניות, המיוצגות על ידי רשיד כראמי וסעב סלאם.

כיום
----

גלותו (בשנת 1976) ומותו (בשנת 2000) של ריימונד אדה, לצד עליית הכוחות הלבנוניים והזרם הפטריוטי החופשי (מפלגתו של מישל עאון), הובילו לירידת המפלגה מכוחה. 

כיום, המפלגה היא חלק מהקואליציה האנטי-סורית (קואליציית 14 במרץ) ונוקטת בקו ברור נגד חזבאללה. מנהיג המפלגה הנוכחי הוא קרלוס אדה, אחיינו של ריימונד. נשיא המפלגה נקרא באופן מסורתי العميد(ראש עדה, מועצה).

קישורים חיצוניים
----------------

* 

* אתר האינטרנט הרשמי של החזית הלאומית הלבנונית

הערות שוליים
------------

1. ↑  (הקישור אינו פעיל)
**ארנסט קלארק ויליאמסון** (באנגלית: **Ernest Clarke Williamson**;‏ 24 במאי 1890 - 30 באפריל 1964) היה שוער כדורגל אנגלי.

ויליאמסון נולד בכפר מרטון שבמחוז דרהאם, והחל את הקריירה שלו במועדונים מקומיים לפני שעבר ללונדון ב-1913 והצטרף לקרוידון קומון. בזמן מלחמת העולם הראשונה הוא שירת בגדודי השירות של הצבא המלכותי, והשתתף כשחקן אורח במספר מועדונים כולל למעלה מ-120 משחקים עבור ארסנל. לאחר תום המלחמה הוא חתם בארסנל באופן רשמי. בעונת 1919/1920 הוא חלק את אפודת השוער עם סטיבן דאן, אך בעונה שלאחר מכן (1920/1921) הפך לשוער הראשון והשתתף ב-42 משחקים. בעונה שלאחר מכן הוא החמיץ משחק אחד בלבד.

יכולתו במדי ארסנל משכה את תשומת לבם של בוחרי השחקנים לנבחרת אנגליה, והוא היה לשחקן הראשון של ארסנל בתקופה שלאחר המלחמה שזומן לנבחרת. הוא השתתף בשני משחקי החוץ מול נבחרת שוודיה ב-21 במאי וב-24 במאי 1923. אולם, הקריירה שלו בארסנל התקרבה לקיצה; לאחר שספג 14 שערים בחמישה משחקי ליגה בעונת 1922/1923 הוא הודח מההרכב לטובת דאן, ומאוחר יותר לטובת ג'וק רובסון. ביוני 1923 הוא עבר לנוריץ' סיטי בהעברה חופשית. הוא השתתף ב-113 משחקים רשמיים במדי ארסנל, בנוסף למשחקים הלא רשמיים בזמן המלחמה.

הוא פרש מכדורגל ב-1925, לאחר ששיחק במועדון מהליגה השלישית הדרומית במשך שתי עונות.

לקריאה נוספת
------------

* ג'ף האריס וטוני הוג, Arsenal Who's Who,‏ Independent UK Sports,‏ 1995 (ISBN 1-899429-03-4)

קישורים חיצוניים
----------------

* פרופיל, באתר FootballDatabase.eu
**דאגלס ג'ון לישמן** (באנגלית: **Douglas John Lishman**;‏ 14 בספטמבר 1923, ברמינגהאם - דצמבר 1994) היה כדורגלן אנגלי ששיחק בעמדת החלוץ המרכזי.

קריירה
------

לישמן החל את הקריירה שלו בפאג'ט ריינג'רס שלא שיחקה בליגה כלשהי, ובאוגוסט 1946 חתם על חוזה מקצוען בקבוצת וולסול מהליגה השלישית. בשתי עונותיו במועדון הוא הבקיע 26 שערים ב-59 משחקי ליגה.

לישמן הועבר לארסנל בקיץ 1948 תמורת סכום של 10,500£, ותפקידו היה להחליף את רג' לואיס בן ה-28 שנפצע לעיתים תכופות. משחקו הראשון של לישמן בארסנל היה נגד שפילד יונייטד ב-4 בספטמבר 1948, אך לאחר עונה ראשונה מבטיחה שבה הבקיע 13 שערים ב-25 משחקים הוא היה פצוע ונעדר כמעט לגמרי משתי העונות הבאות. לישמן לא שיחק בניצחון של ארסנל בגמר גביע ה-FA של 1950, והוחלף על ידי רג' לואיס ופיטר גורינג. מזלו המשיך לבגוד בו, וכאשר חזר להרכב הראשון הוא שבר את רגלו במשחק נגד סטוק סיטי בדצמבר 1950.

אולם, לישמן התאושש מפציעתו והפך למלך השערים של המועדון בעונת 1950/1951, כאשר הוא מבקיע שלושים שערים כולל שלוש פעמים שלושער בשלושה משחקי בית רצופים; באותה עונה סיים המועדון במקום השלישי. בעונה שלאחר מכן (1951/1952) המועדון העפיל לגמר גביע ה-FA, שבו הפסידו התותחנים לניוקאסל יונייטד; שלושה משחקני ארסנל נפצעו במהלך המשחק, והמועדון נותר עם שמונה שחקנים בלבד על המגרש כיוון שאסור היה לבצע חילופים באותה תקופה. לישמן כמעט והבקיע שער לטובת ארסנל, אך החמיץ את ההזדמנות.

אכזבתו של לישמן הסתיימה עם זכיית ארסנל באליפות הליגה בעונת 1952/1953. באותה עונה הוא היה מלך השערים של המועדון עם 26 הבקעות, כאשר לכל שער הייתה חשיבות כיוון שהאליפות על סמך ממוצע השערים של התותחנים, שהיה טוב יותר מזה של פרסטון נורת' אנד. לישמן זומן למשחק של אנגליה ב' נגד סקוטלנד ב' במרץ 1953, אך מעולם לא זומן לסגל הבכיר של הנבחרת.

לישמן היה מלך השערים של ארסנל במשך שתי עונות נוספות, וחמש ברציפות בסך הכל. לאורך שנותיו בארסנל הוא הבקיע 137 שערים ב-244 משחקים. בעונת 1955/1956 הוא מיעט לשחק, ובמקומו עלו בהרכב דרק טפסקוט ודייוויד הרד.

לישמן הועבר לנוטינגהאם פורסט במרץ 1956. הוא הבקיע שלושער בניצחון שבזכותו העפילו הפורסט לליגה העליונה בסוף עונת 1956/1957. לאחר מכן הוא פרש כליל מתחום הכדורגל. לאחר פרישתו הוא הצטרף לעסק של חותנו בסטוק און טרנט, ומאוחר יותר החליף את חותנו בניהול העסק. הוא המשיך להתגורר בסטוק און טרנט עד מותו ב-1994.

לקריאה נוספת
------------

* Harris, Jeff & Hogg, Tony (ed.) (1995). Arsenal Who's Who, Independent UK Sports. ISBN 1-899429-03-4
אליזבת שומאן
**אליזבת שומאן** (בגרמנית: **Elisabeth Schumann** ‏ 13 ביוני 1888 - 23 באפריל 1952) הייתה זמרת סופרן לירי גרמניה, ששרה באופרה, אופרטה, אורטוריה ולידר. היא השאירה אחריה מורשת נכבדה של הקלטות.

ביוגרפיה
--------

שומאן נולדה במרזבורג ולמדה לקראת קריירה של שירה בברלין ובדרזדן. הופעתה הראשונה על הבמה הייתה בהמבורג בשנת 1909. הקריירה הראשונית שלה החלה בתפקידי משרתות קלילים, והתרחבה לתפקידי סופרן לירי, בעיקר, אי-אילו תפקידי קולורטורה, ואפילו כמה תפקידים של סופרן דרמטי. היא נשארה באופרה הממלכתית של המבורג עד 1919, וכן הופיעה בעונת 1914–1915 במטרופוליטן אופרה בניו יורק.

שומאן וריכרד שטראוס
בין השנים 1919 ל-1938 הייתה שומאן כוכבת האופרה של וינה. תפקידה המפורסם ביותר היה של **סופי** באביר הוורד של ריכרד שטראוס, אבל היא הצטיינה במוצרט, בתפקידי **פאמינה** בחליל הקסם, **צרלינה** בדון ג'ובאני, **בלונדה** בחטיפה מן ההרמון ו**סוזנה** בנישואי פיגארו.

על אף הקריירה האופראית המזהירה שלה, הצטיינה שומאן בשירת לידר. לוטה להמן, שהייתה במובנים רבים יריבתה, חלקה לה כבוד באמרה, ששומאן מייצגת אולי את סגנון השירה הטהור ביותר של ליד גרמני. הפקת קולה, שלא היה עוצמתי במיוחד, הייתה מעולה ואפשרה לה להמשיך במתן רסיטלים הרבה מעבר לגיל הפרישה של זמרות רבות. דבר זה ניכר ביותר בביצוע שלה ל"Du bist die Ruh" של שוברט, הדורש יציבות ונקיון צליל מעבר לאלה של זמרים רבים.
 טכניקה זו עמדה לה בביצוע תפקידי אופרה דרמטיים כגון "אביר הוורד" השימוש הזהיר שלה בוויברטו, שנשמר תמיד מחיספוס, שיווה לשירתה נפח ותהודה.

המנצח קרל אלווין היה בעלה השני מ-1920 עד 1938. בשנה זו היגרה לניו יורק, שם חיה עד מותה ב-23 באפריל 1952, בגיל 64. בשנות מלחמת העולם השנייה הופיעה ברסיטלים אבל בעיקר לימדה פיתוח קול, באופן פרטי ובמכון קרטיס למוזיקה בפילדלפיה. אחת מתלמידולתיה בקרטיס הייתה הסופרן פלורנס קרק. אחרי המלחמה הופיעה ברסיטלים רבים באירופה, וזכתה להצלחה רבה בשיבה לאנגליה.

שומאן הייתה אמנית אהובה ביותר, בשל חיוניותה, האלגנטיות שלה ויופיה. היא עמדה בקשרים קרובים עם ריכרד שטראוס, אוטו קלמפרר, לוטה להמן, ברונו ולטר, וילהלם פורטוונגלר ועוד מוזיקאים מובילים במחצית הראשונה של  המאה ה-20

קישורים חיצוניים
----------------

ויקישיתוף מדיה וקבצים בנושא **אליזבת שומאן** בוויקישיתוף
* גרמופון, "אמנותה של אליזבת שומאן"
* יוטיוב, אליזבת שומאן וג'רלד מור בליד של שוברט
* יוטיוב, שני לידר מאת שוברט, אליזבת שומאן
* אליזבת שומאן, באתר "Find a Grave" (באנגלית)
* אליזבת שומאן, באתר אנציקלופדיה בריטניקה (באנגלית)

הערות שוליים
------------

1. ↑  אתר באך קנטטה'ס, ביוגרפיה קצרה של אליזבת שומאן
2. ↑  אליזבת שומאן, אופרה, לידר ורסיטלים, אנציקלופדיה בריטניקה
3. ↑  אתר באך קנטטה'ס, ביוגרפיה קצרה של אליזבת שומאן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007274571505171
* BIBSYS: 7026259
* BNE: XX1316281
* BnF: cb138995669 (data)
* CiNii: DA11202324
* GND: 119198746
* ISNI: 0000 0003 6849 0192
* LCCN: n83014191
* LNB: 000315744
* MusicBrainz: 49801810-8149-4ab0-81bc-9b743daa8f35
* NLA: 35892087
* NLP: a0000002758032
* NTA: 105234710
* SNAC: w6qs700x
* SUDOC: 157334481
* VIAF: 197590
* WorldCat: lccn-n83014191

 |